તાજપુરાની શ્રી નારાયણ આઇ હોસ્પિટલમાં થાય છે આંખોની નિઃશુલ્ક સારવાર, 42 વર્ષમાં કર્યા 4.40 લાખ ઓપરેશન વડોદરાઃ હાલોલ નજીક આવેલા તાજપુરા સ્થિત શ્રી નારાયણ આઈ હોસ્પિટલમાં છેલ્લાં 42 વર્ષથી આંખના રોગનો નિ:શુલ્ક ઉપચાર કરવામાં આવી રહ્યો છે. આ સેવાયજ્ઞનો લાભ ગુજરાત ઉપરાંત મહારાષ્ટ્ર, મધ્યપ્રદેશ અને રાજસ્થાનથી આવનારા રોજના 1 હજારથી વધુ દર્દીઓ ઉઠાવે છે. જેમાંથી રોજ 200થી વધારે દર્દીઓ મહારાષ્ટ્ર,મધ્યપ્રદેશ અને રાજસ્થાનના હોય છે. ઉલ્લેખનીય છે કે, શ્રી નારાયણ આઈ હોસ્પિટલમાં છેલ્લાં 42 વર્ષમાં 4.40 લાખથી વધારે આંખનાં ઓપરેશન કરવામાં આ‌વ્યાં છે.શ્રી નારાયણ આઇ હોસ્પિટલમાં થાય છે આંખોની મફત સારવારપૂ. નારાયણ બાપુજી કહેતા કે, ગરીબ લોકો પાસે દવા કે ઓપરેશન માટે ખર્ચવા રૂપિયા નથી હોતા તો તે હોસ્પિટલ કેવી રીતે પહોંચી શકે તે વિચાર સાથે હોસ્પિટલ તંત્રે બસ સેવા શરૂ કરી હતી. હોસ્પિટલની બસો રોજ સવારે વડોદરા, ગોધરા, લુણાવાડા, ડેરોલ સ્થિત પોતાના સ્ટોપ પર પહોંચી જાય છે. સ્ટોપથી રસ્તામાં જ્યાં પણ દર્દીઓ મળે તેમને લઈને બસ સીધી હોસ્પિટલ પહોંચે છે. દર્દીઓની સારવાર પૂરી થયા બાદ બસ પરત તેમને તેમના સ્થળે પણ મૂકવા જાય છે.વર્ષ 2018-19માં અત્યાર સુધી 12855 ઓપરેશન થઈ ચૂક્યાં છે.ટ્રસ્ટી સુનીલભાઈના જણાવ્યા અનુસાર, હોસ્પિટલમાં મોતિયા,ઝામર,વેલ,નાસુર,લેન્સ,પડદાની સારવાર,ચશ્માંની તપાસ જેવી સારવાર કરવામાં આવે છે. વર્ષ 2016-17માં 54,473, 2017-18માં 53,119 અને 2018-19માં અત્યાર સુધી 12,855 ઓપરેશનો કરવામાં આવ્યાં છે.